Prva Petrova poslanica (Šarić)/Glava 4.
1 Kad je dakle Krist trpio tijelom, i vi se naoružajte istim mišljenjem; jer koji je trpio tijelom, prestao je da griješi; 

2 Da preostalo vrijeme zemaljskoga života ne živi više željama čovječjim, nego volji Božjoj. 

3 Jer je dosta, da ste prošlo vrijeme činili volju neznabožaca, živeći u razuzdanosti, požudama, pijanstvu, raspuštenim gozbama, pijankama i zločinačkom idolopoklonstvu. 

4 Zato se čude, što vi ne trčite s njima u iste divlje razuzdanosti, i grde vas. 

5 Ali će oni dati račun onome, koji stoji spreman da sudi žive i mrtve. 

6 Jer zato se i mrtvima propovijedalo evanđelje, da budu suđeni kao ljudi tijelom, a po Bogu da žive Duhom. 

7 A svemu se je kraj približio Budite dakle mudri i budni u molitvama! 

8 A prije svega imajte neprestanu ljubav među sobom, jer ljubav pokriva mnoštvo grijeha! 

9 Budite gostoljubivi među sobom bez mrmljanja! 

10 Poslužujte jedan drugoga, svaki darom, koji je primio, kao dobri upravitelji različne milosti Božje. 

11 Ako tko govori, neka govori kao riječi Božje; ako tko služi neka služi kao po jakosti, koju Bog daje, da se u svemu slavi Bog po Isusu Kristu, kojemu je slava i vlast u vijeke vjekova! Amen. 

12 Ljubljeni, ne čudite se vatri, koja vas stiže za kušanje vaše, kao da vam se što neobično događa, 

13 Nego se radujte, što ste dionici muka Kristovih, da biste se radovali i veselili, kad se objavi slava njegova! 

14 Ako vas grde zbog imena Kristova, blagoslovljeni ste vi, jer čast i slava i sila Božja i Duh njegov počiva na vama! 

15 A nitko od vas neka ne trpi kao krvnik ili tat dli zločinac ili kao onaj, koji teži za tuđim dobrom! 

16 Ako li kao kršćanin, neka se ne stidi, nego neka slavi Boga u ovom imenu! 

17 Jer je vrijeme, da počne sud od kuće Božje Ako li najprije od nas, kakav li će biti konac onima, koji se ne pokoravaju evanđelju Božjemu? 

18 I ako se pravednik jedva spasi, gdje će se bezbožnik i grješnik pokazati? 

19 Zato i koji trpe po volji Božjoj, neka preporučuju vjernome Stvoritelju duše svoje dobrim djelima! 

Prva Petrova poslanica (Šarić)